DA Den Europæiske Unions Tidende C 296/1

RÅDETS RESOLUTION

af 30. november 2009

om udveksling af dna-analyseresultater

2009/C 296/01

RÅDET FOR DEN EUROPÆISKE UNION —

SOM ERINDRER OM målene i traktaten om Den Europæiske Union,

SOM TAGER HENSYN TIL beskyttelse af personoplysninger som omhandlet i rammeafgørelse 2008/977/RIA om beskyttelse af personoplysninger i forbindelse med politisamarbejde og retligt samarbejde i kriminalsager (1) samt Europarådets konvention nr. 108 om beskyttelse af det enkelte menneske i forbindelse med elektronisk databehandling af personoplysninger, der blev undertegnet i Strassbourg den 28. januar 1981, i anbefaling nr. R (87)15 fra Europarådets Ministerudvalg af 17. september 1987 om politiets brug af personoplysninger, og, hvor det er relevant, i anbefaling nr. R (92)1 af 10. februar 1992 fra Europarådets Ministerudvalg om »the use of DNA analysis within the framework of the criminal justice system«,

SOM TAGER HENSYN TIL det arbejde vedrørende harmonisering af dna-markører og dna-teknikker, som er blevet udført af dna-Gruppen under Det Europæiske Net af Retsmedicinske/Kriminaltekniske Institutter (ENFSI),

SOM TAGER I BETRAGTNING, at der er tekniske aspekter i forbindelse med dna-undersøgelser, som der må tages hensyn til ved udviklingen af samarbejdsaktiviteter,

SOM TAGER HENSYN TIL, at det nuværende europæiske standardsæt af dna-markører består af syv dna-markører,

SOM TAGER I BETRAGTNING, at udvekslingen af dna-oplysninger mellem medlemsstaterne er i hurtig udvikling, og at de nationale dna-databaser udvides i størrelse og antal, og minder om, at den statistiske værdi af dna-oplysninger svarer til sandsynligheden for et tilfældigt match og afhænger fuldstændigt af det antal dna-markører, der er analyseret på en pålidelig måde, og at det derfor skønnes nødvendigt at udvide det nuværende europæiske standardsæt af loci (ESS), der blev vedtaget i 2001,

SOM MINDER OM, at artikel 7, stk. 1, i Rådets afgørelse 2008/616/RIA om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (2), forpligter medlemsstaterne til fra gennemførelsesdatoen at anvende eksisterende standarder for udveksling af dna-oplysninger, som for eksempel det europæiske standardsæt (ESS) eller Interpol Standard Set of Loci (ISSOL), i overensstemmelse med afgørelsens artikel 23,

SOM MINDER OM de egenskaber ved dna-profilerne, der er fastlagt i kapitel 1, punkt 1.1, i bilaget til Rådets afgørelse 2008/616/RIA,

SOM ER OVERBEVIST OM, at en effektiv udveksling af oplysninger lettes ved at øge antallet af markører,

SOM OPFORDRER medlemsstaterne til at gennemføre det nye ESS så hurtigt, som det er praktisk muligt, og senest 24 måneder efter vedtagelse af denne resolution —

HAR VEDTAGET FØLGENDE RESOLUTION, SOM ERSTATTER RÅDETS RESOLUTION 2001/C 187/01 AF 25. JUNI 2001 OM UDVEKSLING AF DNA-ANALYSERESULTATER:

I. DEFINITIONER

1. Ved »dna-markør« forstås det locus i et molekyle, der typisk indeholder forskellige oplysninger om forskellige enkeltpersoner.

2. Ved »dna-analyseresultat« forstås en bogstavkode eller numerisk kode, der sammensættes på grundlag af analysen af et eller flere dna-loci og anvendes til indberetning. F.eks. betyder dna-analyseresultat D3S1358 14-15, D21S11 28-30, at undersøgte er type 14-15 med hensyn til dna-markør D3S1358 og type 28-30 med hensyn til dna-markør D21S11.

3. Ved »Europæisk standardsæt (ESS)« forstås det sæt dna-markører, der er opført i bilag 1.

4. Ved »ESS-markør« forstås en dna-markør, der indgår i det europæiske standardsæt (ESS); og

5. Ved »ESS-analyseresultat« forstås et dna-analyse-resultat baseret på ovennævnte dna-markører, som indgår i ESS.

II. KRIMINALTEKNISKE DNA-TEKNIKKER

1. I forbindelse med kriminaltekniske dna-analyser opfordres medlemsstaterne til at anvende mindst de dna-markører, der er opført i bilag 1, der udgør ESS, for at lette en udveksling af dna-analyseresultaterne. Hvis der foreligger oplysninger fra yderligere loci, opfordres medlemsstaterne indtrængende til at videregive disse, når de udveksler dna-oplysninger.

2. Medlemsstaterne opfordres til at opbygge ESS-analyseresultaterne i overensstemmelse med videnskabeligt afprøvede og godkendte dna-teknikker, der bygger på undersøgelser, der er foretaget inden for rammerne af dna-Gruppen under Det Europæiske Net af Retsmedicinske/Kriminaltekniske Institutter (ENFSI). Medlemsstaterne bør på opfordring kunne specificere de anvendte kvalitetskrav og præstationsprøvninger.

III. UDVEKSLING AF DNA-ANALYSE-RESULTATER

1. Det henstilles til medlemsstaterne, at de, når de udveksler dna-analyseresultater, begrænser disse til kromosomområder uden genetisk ekspression, dvs. som ikke vides at give oplysninger om særlige arvelige kendetegn.

2. Dna-markørerne i bilag 1 vides ikke at indeholde oplysninger om særlige arvelige kendetegn. Hvis videnskaben udvikler sig sådan, at det kan afgøres, at en dna-markør, der er anbefalet i denne resolution, giver oplysninger om særlige arvelige kendetegn, tilrådes det medlemsstaterne ikke længere at anvende denne markør, når der udveksles dna-analyseresultater. Det tilrådes også medlemsstaterne at være rede til at tilintetgøre alle dna-analyseresultater, de måtte have modtaget, hvis disse dna-analyseresultater viser sig at indeholde oplysninger om særlige arvelige kendetegn.

(1) EUT L 350 af 30.12.2008, s. 60.

(2) EUT L 210 af 6.8.2008, s. 12.